Primarul Capitalei, Nicuşor Dan, a declarat că dacă vine un cutremur ”o să fie rău” în Bucureşti. El a apreciat că teoretic, blocurile noi respectă toate cerinţele, dar practic nu are încredere că se întâmplă acest lucru.
Primarul Capitalei s-a arătat sceptic în legătură cu respectarea cerinţelor tehnice în cazul blocurilor nou construite. „Aici e de la caz la caz, nu ştiu ce să spun. Teoretic, da. Practic, eu n-am încredere.
Deci Inspectoratul de Stat în Construcţii are două atribuţii principale. Una de verificare a legalităţii când se emit autorizaţiile, şi aici e catastrofal, şi una de verificare a structurilor de rezistenţă.
Adică, la anumite momente în construcţia blocului vine un inginer de la inspectorat şi verifică că ai pus fierul de dimensiunea care trebuie, că betonul a stat câte zile trebuie şi toate lucrurile astea.
Aici nu am expertiză suficientă, dar din moment ce Inspectoratul e aşa de prost pe verificarea legalităţii, am dubii că e foarte bun în partea cealaltă”, a declarat Nicuşor Dan.
Nici în cazul clădirilor vechi situația nu e mai roz: „Dacă vine un cutremur, o să fie rău, da. Adică sunt aceleaşi clădiri care au trecut şi prin cutremurul din 1977 şi o să fie rău.
În momentul de faţă, noi avem proiecte de cam un miliard de lei de consolidare care sunt în diferite faze, fie de expertizare, fie de proiectare pentru începerea execuţiei. Sunt anevoioase procedurile administrative, dar vrem să le facem ca la carte”, a declarat Nicuşor Dan, citat de G4Media, întrebat fiind cum va fi afectată Capitala în cazul unui cutremur major.